Accident mortal pe Faleza Dunării din Galați. Un motociclist și-a pierdut viața, după ce motocicleta pe care o conducea a intrat în coliziune cu o mașină. Motociclistul care a decedat era polițist la trupele speciale ale IPJ Galați și se afla în timpul liber.
Potrivit IPJ Galați, accidentul a avut loc duminică, 5 mai 2024, la ora 14,52, pe Faleza Dunării. Polițiștii au fost sesizați prin apel la 112 cu privire la producerea unui accident rutier pe bulevardul Marea Unire din municipiul Galați, soldat cu vătămarea corporală a două persoane.
În urma cercetărilor la locul accidentului, polițiștii au stabilit că „un autoturism, condus de un tânăr, în vârstă de 25 de ani, din municipiul Galați, în timp ce se deplasa pe strada menționată pe banda 1 de circulație, având direcția de deplasare dinspre strada Portului către bulevardul Cloșca, după ce a trecut de Parcul Viva și a ajuns în dreptul unei biserici, a efectuat manevra de întoarcere, moment în care a intrat în impact cu o motocicletă care se deplasa în aceeași direcție pe banda 2 și care era condusă de un bărbat, de 41 de ani, din municipiul Galați”.
Au fost rănite două persoane care se aflau pe motocicletă în acel moment. Este vorba de conducătorul acesteia, care a fost rănit grav, și o femeie, de 34 de ani.
Motociclistul era polițist la IPJ Galați
Echipajele medicale de la SMURD Galați și de la Serviciul de Ambulanță Județean Galați care au intervenit la fața locului au efectuat manevre de resuscitare bărbatului rănit. Ulterior, a fost transportat la spital în stare de inconștiență. Tot la spital a fost condusă și pasagera de pe motocicletă, pentru acordarea de îngrijiri medicale.
Conducătorul auto deține permis de conducere valabil, iar la testarea cu aparatul etilotest, rezultatul a fost negativ.
„Din păcate, în ciuda eforturilor depuse de cadrele medicale, bărbatul de 41 de ani, a decedat la spital. În cauză va fi extinsă urmărirea penală și pentru infracțiunea de ucidere din culpă”, a transmis Poliția Galați.
Potrivit unor surse din Poliție, motociclistul care a decedat era polițist la trupele speciale ale IPJ Galați și se afla în timpul liber.